Virallinen lehti nro C 118 , 29/04/1999 s. 0037



KIRJALLINEN KYSYMYS E-2173/98 esittäjä(t): Georg Jarzembowski (PPE) komissiolle (10. heinäkuuta 1998) Aihe: Venäjän tullimääräykset Venäjän liittotasavalta on yrittänyt jo pitkän aikaa saada tietyt tuoteryhmät poistetuksi kansainvälisen Carnet-TIR -yleissopimuksen mukaisesta yksinkertaistetusta viennistä. Peruutetuissa tai jäädytetyissä säädöksissä nro 513 ja 70 säädetään, että tiettyjen tuotteiden (suklaa ja muut kaakaopitoiset elintarvikevalmisteet, televisiovastaanottimet, henkilöautot ja muut ajoneuvot sekä kalusteet ja huonekalujen osat) vienti ei kuulu enää Carnet-TIR -yleissopimuksen piiriin, vaan Venäjän kansallisen lähetysmenettelyn piiriin. Kyseisen menetelmän soveltaminen merkitsisi ulkomaalaisille markkinaestettä, sillä menetelmä ei liene käytännöllinen etenkään EU:n jäsenvaltioista peräisin olevien kannalta. Venäjän liittotasavalta soveltaa säädöksen nro 70 asemesta tilapäisesti 13. toukokuuta 1998 annettua ohjetta 01-14/510, jossa edellä mainituille tuoteryhmille asetetaan suuri tullivakuus tai vaihtoehtoisesti edellytetään maksullista passitusta. Maksullinen passitus on aiheuttanut ulkomaisille kuljetusalan toimijoille lisäkustannuksia, jotka ovat olleet suuruudeltaan jopa 2000 US matkaa kohti. Sekä 4.2.1998 annetulla säädöksellä nro 70 että 13. toukokuuta 1998 annetulla ohjeella 01-14/510 pyritään pelkästään hankaloittamaan ulkomaisten kuljetusyritysten välityksellä hoidettavaa edellä mainittujen tuotteiden vientiä ja siten suojelemaan Venäjän omaa kuljetusalaa. Tämän johdosta kysyn komissiolta seuraavaa: 1. Miten komissio aikoo toimia, jotta Venäjän liittotasavalta pitäytyisi Carnet-TIR -yleissopimuksessa, jolloin suklaa, televisiovastaanottimet, ajoneuvot ja kalusteet kuuluisivat edelleen kyseisen sopimuksen piiriin? 2. Miten komissio aikoo suojella kuljetusalan toimijoita Venäjän liittotasavallassa edellytettävältä syrjivältä maksulliselta passitukselta tai tullivakuuksilta? Komission jäsenen Mario Montinkomission puolesta antama vastaus (25. syyskuuta 1998) Komissio on arvoisan parlamentin jäsenen tavoin huolissaan TIR-yleissopimuksen soveltamisesta Venäjän federaatiossa. Venäjän valtiollisen tullikomitean tarkoituksena kyseisten toimenpiteiden käyttöönottoa suunniteltaessa oli löytää tehokas keino estää petokset, joita sen mukaan esiintyy runsaasti. Komissio harjoittaa jatkuvaa vuoropuhelua Venäjän federaation edustajien kanssa ja on näissä yhteyksissä tuonut johdonmukaisesti esille sen, että kaikkien käyttöön otettavien uusien toimenpiteiden on oltava TIR-yleissopimuksessa vahvistettujen ehtojen mukaisia. Tällä tavoin komissio on pystynyt vaikuttamaan kaikkien suunniteltujen toimenpiteiden lykkäämiseen tai peruuttamiseen siten, että vain 13. toukokuuta 1998 annettu määräys nro 01-14/510 tuli tosiasiallisesti voimaan. Se peruutettiin 23. toukokuuta 1998. Euroopan yhteisöjen ja niiden jäsenvaltioiden sekä Venäjän federaation kumppanuus- ja yhteistyösopimuksen määräysten nojalla on perustettu erityisesti tulliasioihin keskittyvä alakomitea. Komitean ensimmäisessä kokouksessa, joka pidettiin 15. heinäkuuta 1998, käsiteltiin muiden asioiden ohella myös TIR-järjestelyjä. Tässä yhteydessä käyty rakentava vuoropuhelu on antanut lisää vauhtia useille toiminnallisen tason yhteistyötä koskeville aloitteille, joiden tarkoituksena on estää petokset ja samalla säilyttää mahdollisimman suuressa määrin erilaiset laillisen kaupan helpottamiseen tähtäävät järjestelyt.